“ครม.” เคาะแผนพัฒนา “ตลาดทุนไทย” ปี 65-70 ส่งเสริมดิจิทัล เพิ่มศักยภาพแข่งขัน
“ครม.” เคาะแผนพัฒนา “ตลาดทุนไทย” ปี 65-70 ส่งเสริมใช้เทคโนโลยีดิจิทัล สามารถเข้าถึงแข่งขันได้ เชื่อมโยง และสนับสนุนการพัฒนาเศรษฐกิจอย่างยั่งยืน
“ครม.” เคาะแผนพัฒนา “ตลาดทุนไทย” ปี 65-70 ส่งเสริมใช้เทคโนโลยีดิจิทัล สามารถเข้าถึงแข่งขันได้ เชื่อมโยง และสนับสนุนการพัฒนาเศรษฐกิจอย่างยั่งยืน
5 ต.ค. 2565

นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติรับร่างหลักการการจัดทำแผนพัฒนาตลาดทุนไทยฉบับที่ 4 (ปี 65-70) ตามที่กระทรวงการคลังเสนอเพื่อดำเนินการต่อเนื่องให้บรรลุเป้าหมายที่จะพัฒนาตลาดทุนไทยให้สามารถเข้าถึงแข่งขันได้ เชื่อมโยง และสนับสนุนการพัฒนาเศรษฐกิจอย่างยั่งยืน
สำหรับแผนพัฒนาตลาดทุนไทยฉบับที่ 4 นั้น สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะจัดทำแผนตามหลักการที่ ครม. มีมติรับร่างหลักการที่มีสาระสำคัญ คือ แผนยุทธศาสตร์การพัฒนาตลาดทุนของต่างประเทศ, การเพิ่มศักยภาพและขีดความสามารถในการแข่งขันของตลาดทุนไทย, การส่งเสริมการเข้าถึงทางการเงินผ่านกลไกตลาดทุน, การใช้เทคโนโลยีดิจิทัลสำหรับตลาดทุน  ตลาดทุนยั่งยืน และการสร้างสุขภาพทางการเงินที่ดีในระยะยาวครอบคลุมถึงวัยเกษียณต่อไป
นอกจากนี้ ที่ประชุมครม.รับทราบรายงานสรุปผลการดำเนินการภายใต้แผนพัฒนาตลาดทุนไทยฉบับที่ 3 (60-64)  ภายใต้ 7 มาตรการสำคัญและมีผลสำเร็จดังนี้
1.การเป็นแหล่งเงินทุนสำหรับวิสาหกิจขนาดกลางและขนาดย่อม (SMEs) และวิสาหกิจเริ่มต้น (Startup) โดยได้มีการออกหลักเกณฑ์ เพื่อพัฒนาเครื่องมือการระดมทุนของกิจการจากบุคคลจำนวนมาก สำหรับตราสารหนี้และธุรกรรมการกู้ยืมเงินระหว่างบุคคลผ่านออนไลน์ได้ และกำลังดำเนินการจัดทำกลไกคะแนนเครดิตที่สถาบันการเงินใช้ประเมินความสามารถในการชำระหนี้ให้แก่ SMEs
2.การเป็นแหล่งระดมทุนสำหรับโครงสร้างพื้นฐานของประเทศ โดยได้แก้เกณฑ์ เพื่อรองรับการจัดตั้งกองทุนรวมโครงสร้างพื้นฐาน เพื่ออนาคตประเทศไทยเรียบร้อยแล้ว และอยู่ในระหว่างดำเนินการแผนงานการปรับปรุงเกณฑ์ภาษี กองทุนรวมโครงสร้างพื้นฐาน
3.การเพิ่มความสามารถในการแข่งขันของตลาดทุนไทยที่เร่งดำเนินการเสร็จเรียบร้อยไปแล้ว 25 แผนงานจากแผนงานทั้งหมด 33 แผนงาน แผนงานที่ดำเนินการเรียบร้อยแล้วตามมาตรการนี้ อาทิเช่น การแก้ไข พ.ร.บ. หลักทรัพย์และตลาดหลักทรัพย์ พ.ศ. 2535 เพื่อเพิ่มประสิทธิภาพการบังคับใช้กฎหมายของการกระทำความผิด รวมถึงมี 7 แผนงานที่อยู่ระหว่างดำเนินการ เช่น การแก้ไขประมวลกฎหมายแพ่งและพาณิชย์ กฎเกณฑ์เพื่อรองรับธุรกรรมอิเล็กทรอนิกส์